**Ministru kabineta noteikumu projekta “Grozījumi Ministru kabineta 2014. gada 11. marta noteikumos Nr.134 „Noteikumi par vienoto veselības nozares elektronisko informācijas sistēmu””  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķi ir:   1. mainīt termiņu, kādā stacionārajai ārstniecības iestādei ir pienākums nodrošināt medicīniskā dokumenta “Izraksts-epikrīze” sagatavošanu vienotajā veselības nozares elektroniskajā informācijas sistēmā (turpmāk - e-veselības sistēma), ņemot vērā, ka šobrīd noteiktais termiņš var nebūt izpildāms objektīvu iemeslu dēļ. Projekts nosaka, ka ārstniecības iestādei “Izraksts-epikrīze” e-veselības sistēmā jāievada nekavējoties, bet ne vēlāk kā 14 dienu laikā pēc pacienta izrakstīšanas no stacionārās ārstniecības iestādes **vai** 14 dienu laikā pēc pacientam stacionārā veikto izmeklējumu rezultātu saņemšanas, ja izmeklējumu rezultāti saņemti pēc pacienta izrakstīšanas no stacionārās ārstniecības iestādes. 2. pagarināt termiņu (no 2022.gada 1. janvāra), no kura iedzīvotāji, ārstniecības iestādes un aptiekas pacienta datiem e-veselības sistēmā varēs piekļūt tikai izmantojot kvalificētus personas elektroniskās identifikācijas līdzekļus, piemēram, eID. 2022.gada 1.janvāris ir arī termiņš, no kura eID karte būs obligāts personu apliecinošs dokuments iedzīvotājiem. 3. papildināt noteikumus ar kārtību, kādā ārstniecības iestādes klientu un pacientu reģistrators ir tiesīgs apstrādāt pacienta datus e-veselības sistēmā. Projekts nosaka, ka ārstniecības iestādes klientu un pacientu reģistrators, apstrādājot pacienta pierakstu uz veselības aprūpes pakalpojumu, e-veselības sistēmā ir tiesīgs apstrādāt šādus datus: pacienta vārds, uzvārds, personas kods, dzimums, dzimšanas datums, deklarētā, reģistrētā vai personas norādītā dzīvesvietas adrese, pacienta kontaktinformācija un pacientam izsniegtie e-nosūtījumi, izņemot e-nosūtījumā iekļauto informāciju “Īsa anamnēze”. 4. pagarināt termiņu (līdz 2018.gada 30.jūlijam), līdz kuram e-veselības sistēmā sagatavotu nosūtījumu ārstniecības iestāde pacientam izsniedz papīra formā. 5. noteikt, kādā apjomā Veselības inspekcija ir tiesīga apstrādāt pacienta datus e-veselības sistēmā. Projekts nosaka, ka Veselības inspekcija e-veselības sistēmā apstrādā visus e-veselības sistēmā uzkrātos ierobežotas pieejamības datus par pacientiem, izņemot MK noteikumu Nr.134 6.14., 6.16.apakšpuktā un 9.punktā minētos datus, tas ir, personu, kuras ir pilnvarotas apstrādāt datus e-veselības sistēmā pacienta vietā, kontaktinformāciju, datus par personai izsniegto Eiropas Veselības apdrošināšanas karti un e-veselības sistēmas auditācijas pieraktus par pacienta datu apstrādi. 6. par gadu pagarināt termiņu (līdz 2019.gada 25.maijam), no kura e-veselības sistēmā tiek nodrošināta MK noteikumu Nr.134 34.4.3. un 34.4.4.apakšpunktā minētā funkcionalitāte. 7. noteikt, ka ārstniecības atbalsta persona un ārstniecības iestādes darbinieks, kurš nav ārstniecības atbalsta persona, e-veselības sistēmā ir tiesīgs piekļūt arī šādiem pacienta pamatdatiem: dzimums, dzimšanas datums un deklarētā, reģistrētā vai personas norādītā dzīvesvietas adrese. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2014. gada 11. marta noteikumos Nr.134 „Noteikumi par vienoto veselības nozares elektronisko informācijas sistēmu”” (turpmāk – Noteikumu projekts) izstrādāts pamatojoties uz:  1.Deklarācijas par Māra Kučinska vadītā Ministru kabineta iecerēto darbību 131.punktu:  “131.Pabeigsim vienotās veselības nozares elektroniskās informācijas sistēmas ieviešanu, nodrošināsim pilnvērtīgu tās darbību un attīstību”.  2. Ārstniecības likuma 78.panta otro daļu un 79.panta 1.1 daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1.MK noteikumu Nr.134 11.4.2.apakšpunkts nosaka, ka medicīniskais dokuments “Izraksts-epikrīze” e-veselības sistēmā jāievada nekavējoties, bet ne vēlāk kā 14 dienu laikā pēc pacienta izrakstīšanas no stacionārās ārstniecības iestādes. Lai pabeigtu epikrīzi, ārstam nepieciešami visu pacientam stacionārā veikto izmeklējumu rezultāti. Praksē var iestāties situācijas, kad MK noteikumu Nr.134 11.4.2.apakšpunktā minēto prasību objektīvu iemeslu dēļ izpildīt nebūs iespējams. Piemēram, pacientam, atrodoties stacionārā, ir veikts/i izmeklējums/i, pacients ir izrakstīts mājās, bet izmeklējumu rezultāti ir pieejami pēc vairāk nekā 14 dienām pēc pacienta izrakstīšanas no stacionāra. Pārsvarā tas attiecas uz dažādiem ģenētiskajiem un histoloģiskajiem izmeklējumiem. Lai pabeigtu epikrīzi, ārstniecības iestādei ir jāsagaida minēto izmeklējumu rezultāti, bet, ja tie tiek saņemti vēlāk par 14 dienām pēc pacienta izrakstīšanas no stacionāra, tad ārstniecības iestādei objektīvu apstākļu dēļ nav iespējams izpildīt MK noteikumu Nr.134 11.4.2. apakšpunktā minēto prasību – ievadīt “Izrakstu-epikrīzi” e-veselības sistēmā ne vēlāk kā 14 dienu laikā pēc pacienta izrakstīšanas no stacionārās ārstniecības iestādes. Ņemot to vērā nepieciešams veikt grozījumu noteikumu 11.4.2.apakšpunktā un noteikt, ka “Izraksts-epikrīze” e-veselības sistēmā jāievada nekavējoties, bet ne vēlāk kā 14 dienu laikā pēc pacienta izrakstīšanas no stacionārās ārstniecības iestādes vai 14 dienu laikā pēc pacientam stacionārā veikto izmeklējumu rezultātu saņemšanas, ja izmeklējumu rezultāti saņemti pēc pacienta izrakstīšanas no stacionārās ārstniecības iestādes. Atbilstoši ir jāveic arī grozījumi MK noteikumu Nr.134 26.punktā.  MK noteikumu Nr.134 26.punkts nosaka datu apstrādes tiesību ierobežojumus e-veselības sistēmā ārstniecības personai, kas sniedz stacionāros veselības aprūpes pakalpojumus pacientam. Attiecībā uz datu apstrādes termiņa ierobežojumu, noteikts, ka ārstniecības persona, kas sniedz stacionāros veselības aprūpes pakalpojumus, ir tiesīga apstrādāt e-veselības sistēmā uzkrātos pacienta datus, kas saistīti ar attiecīgā veselības aprūpes pakalpojuma sniegšanu, laikā, kamēr pacients atrodas attiecīgajā stacionārajā iestādē, un 14 dienas pēc izrakstīšanas no tās. Lai e-veselības sistēmā sagatavotu epikrīzi – izrakstu, ārstniecības personai ir jāpiekļūst pacienta datiem. Epikrīzes sagatavošanai ir nepieciešami visi stacionārā veikto izmeklējumu rezultāti. Ja izmeklējumu rezultāti tiek sagatavoti un nodoti ārstniecības personai vairāk nekā 14 dienas pēc pacienta izrakstīšanas no stacionāra, ārstniecības personai vairs nav tiesību piekļūt pacienta datiem e-veselības sistēmā un sagatavot epikrīzi. Ņemot to vērā, MK noteikumu Nr.134 26.punkts jāpapildina nosakot, ka ārstniecības persona, kas sniedz stacionāros veselības aprūpes pakalpojumus, ir tiesīga apstrādāt e-veselības sistēmā uzkrātos pacienta datus, kas saistīti ar attiecīgā veselības aprūpes pakalpojuma sniegšanu, laikā, kamēr pacients atrodas attiecīgajā stacionārajā iestādē, un 14 dienas pēc izrakstīšanas no tās vai 14 dienas pēc pacientam stacionārā veikto izmeklējumu rezultātu saņemšanas, ja tie saņemti pēc pacienta izrakstīšanas no stacionārās ārstniecības iestādes.  Situācijās, kad izrakstot pacientu no stacionāra, nav iespējams pabeigt epikrīzi, piemēram, tāpēc, ka vēl nav zināmi visu izmeklējumu rezultāti, ārstniecības iestādei e-veselības sistēmā ir iespējams sagatavot epikrīzes sākotnējo versiju un vēlāk to papildināt. Tas ir nepieciešams, lai, piemēram, ģimenes ārstam būtu savlaicīgi pieejama informācija par pacientam stacionārā veiktajiem izmeklējumiem, ārstēšanu.  2.Saskaņā ar MK noteikumu Nr.134 13., 41. un 42.punktu ārstniecības iestāžu un aptieku e-veselības sistēmas lietotāji līdz 2018.gada 31.decembrim e-veselības sistēmas datiem varēs piekļūt autentificējoties e-veselības sistēmā, izmantojot kādu no Latvijas valsts portāla www.latvija.lv piedāvātajiem autentifikācijas veidiem vai ārstniecības iestādes vai aptiekas (aptiekas filiāles) informācijas sistēmas autentifikācijas līdzekli, bet no 2019.gada 1.janvāra tikai izmantojot kvalificētus personas elektroniskās identifikācijas līdzekļus. Līdzīga kārtība noteikta arī pacientiem. MK noteikumu Nr.134 31. un 43.punkts nosaka, ka pacients e-veselības sistēmas datiem piekļūst autentificējoties sistēmā, izmantojot kādu no Latvijas valsts portāla www.latvija.lv piedāvātajiem autentifikācijas veidiem, bet no 2019.gada 1.janvāra tikai izmantojot kvalificētus personas elektroniskās identifikācijas līdzekļus. Saskaņā ar Fizisko personu elektroniskās identifikācijas likumu prasības kvalificētiem elektroniskās identifikācijas līdzekļiem ir spēkā no 2017. gada 1. jūlija. Vienīgais līdzeklis, kuru šobrīd valsts var apzināt un nodrošināt tā atbilstību normatīvajiem aktiem par kvalificētiem personas elektroniskās identifikācijas līdzekļiem, ir eID karte, jo “*valsts nevar garantēt komersantu ieinteresētību sniegt identifikācijas pakalpojumus, kas saskaņā ar Fizisko personu elektroniskās identifikācijas likumu atbilstu kvalificētiem identifikācijas pakalpojumiem*[[1]](#footnote-1)”, tādējādi nav zināms, vai potenciāli e-veselības sistēma no 2019.gada 1.janvāra būs pieejama ar kādu citu identifikācijas rīku, izņemot eID karti.  Ministru kabineta sēdes 2016. gada 8. novembra protokollēmuma Nr. 60 62.§ “Informatīvais ziņojums “Par iespējamiem finansēšanas risinājumiem sertifikācijas pakalpojumu nodrošināšanai personu apliecībās (turpmāk – eID) un to, kā vienotu un prioritāru līdzekli personas elektroniskās identitātes nodrošināšanai”” 3. punkts nosaka Vides aizsardzības un reģionālās attīstības ministrijai (turpmāk – VARAM) sadarbībā ar Iekšlietu ministriju, Satiksmes ministriju un Tieslietu ministriju sagatavot un vides aizsardzības un reģionālās attīstības ministram līdz 2018.gada 1.janvārim iesniegt noteiktā kārtībā izskatīšanai Ministru kabinetā grozījumus normatīvajos aktos, nosakot eID karti kā obligātu dokumentu iedzīvotājiem, paredzot pārejas periodu no 2019.gada līdz 2022.gadam.Valsts sekretāru 2017.gada 2.novembra sanāksmē ir izsludināts VARAM sagatavotais likumprojekts “Grozījumi Personu apliecinošo dokumentu likumā” (VSS-1155), saskaņā ar kuru paredzēts noteikt eID kā prioritāru personas apliecinošo dokumentu no 2022.gada 1.janvāra. Ņemot vērā minētos faktus, termiņu, no kura e-veselības sistēmai iespējams piekļūt izmantojot tikai kvalificētus personas elektroniskās identifikācijas līdzekļus, nepieciešams saskaņot ar obligāto termiņu, no kura eID karte būs kā obligāts personu apliecinošs dokuments iedzīvotājiem, attiecīgi veicot grozījumus MK noteikumu Nr.134 41., 42. un 43.punktā.  3. MK noteikumu Nr. 134 28.punkts nosaka, ka ārstniecības atbalsta persona un ārstniecības iestādes darbinieks, kurš nav ārstniecības persona vai ārstniecības atbalsta persona, e-veselības sistēmā ir tiesīgs piekļūt personas vārdam, uzvārdam un personas kodam, ievadīt datus un apstrādāt tos pacienta datus, kurus tā ievadījusi e-veselības sistēmā. Ņemot vērā, ka ārstniecības atbalsta personai vai ārstniecības iestādes darbiniekam, kurš nav ārstniecības persona vai ārstniecības atbalsta persona, darba pienākumu veikšanai var būt nepieciešami arī tādi dati par pacientu, kā dzimums, dzimšanas datums un deklarētā, reģistrētā vai personas norādītā dzīvesvietas adrese, noteikumu 28.punktu nepieciešams papildināt, nosakot, ka ārstniecības atbalsta persona un ārstniecības iestādes darbinieks, kurš nav ārstniecības atbalsta persona, e-veselības sistēmā ir tiesīgs piekļūt arī šādiem pacienta pamatdatiem: dzimums, dzimšanas datums un deklarētā, reģistrētā vai personas norādītā dzīvesvietas adrese.  4.Ārstniecības iestādēs strādā ārstniecības iestādes klientu un pacientu reģistratori (profesijas kods Profesiju klasifikatorā: 3344 02[[2]](#footnote-2)), kuriem, lai nodrošinātu darba pienākumu izpildi - apstrādātu pacienta pierakstu (t.sk.arī veiktu, anulētu, labotu vai atgādinātu par pierakstu u.tml.) uz konkrētu veselības aprūpes pakalpojumu, nepieciešama nosūtījumā ietvertā informācija. Saskaņā ar Pacientu tiesību likuma 10.panta (52) daļas 1.punktu apstrādāt pacienta datu e-veselības sistēmā ir tiesības ārstniecības personām un ārstniecības atbalsta personām. Tiks veikti grozījumi Ministru kabineta 2016.gada 24.maija noteikumos Nr.317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”, lai ārstniecības iestādes klientu un pacientu reģistratoram piešķirtu ārstniecības atbalsta personas statusu, kas ir priekšnoteikums, lai ārstniecības iestādes klientu un pacientu reģistrators varētu apstrādāt pacienta datus e-veselības sistēmā. Saskaņā MK noteikumu Nr.134 28.punktu ārstniecības atbalsta persona e-veselības sistēmā ir tiesīga piekļūt personas vārdam, uzvārdam un personas kodam, ievadīt datus un apstrādāt datus, kurus tā ievadījusi. Tādējādi saskaņā ar šobrīd spēkā esošo kārtību ārstniecības atbalsta personai nav tiesību e-veselības sistēmā apstrādāt pacientam izsniegtos nosūtījumus. Apstrādājot pierakstu uz veselības aprūpes pakalpojumu, klientu un pacientu reģistratori parasti arī noskaidro pacienta kontaktinformāciju vai precizē to, jo tā var būt nepieciešama saziņai ar pacientu vai viņa tuviniekiem. Arī šos datus saskaņā ar MK noteikumiem Nr.134 ārstniecības atbalsta personai nav tiesību apstrādāt. Tādējādi MK noteikumus Nr.134 nepieciešams papildināt ar jaunu punktu, kurā noteikts apjoms, kādā ārstniecības atbalsta persona - ārstniecības iestādes klientu un pacientu reģistrators ir tiesīgs apstrādāt pacienta datus e-veselības sistēmā. Projekts nosaka, ka ārstniecības iestādes klientu un pacientu reģistrators, apstrādājot pacienta pierakstu veselības aprūpes pakalpojuma saņemšanai, e-veselības sistēmā ir tiesīgs apstrādāt šādus datus: pacienta vārds, uzvārds, personas kods, dzimums, dzimšanas datums, deklarētā, reģistrētā vai personas norādītā dzīvesvietas adrese, pacienta kontaktinformācija un pacientam izsniegtie e-nosūtījumi, izņemot e-nosūtījumā iekļauto informāciju “Īsa anamnēze”, jo tā klientu un pacientu reģistratoram nav objektīvi nepieciešama.  5.MK noteikumu Nr.134 36.punkts nosaka, ka ārstniecības iestāde e-veselības sistēmā sagatavotu nosūtījumu līdz 2018.gada 28.februārim pacientam izsniedz papīra formā. Šo termiņu nepieciešams pagarināt, lai pēc grozījumu veikšanas Ministru kabineta 2016.gada 24.maija noteikumos Nr.317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”, ar kuriem ārstniecības iestādes klientu un pacientu reģistratoram tiks piešķirts ārstniecības atbalsta personas statuss, ārstniecības iestādēm būtu pietiekoši laika nodrošināt e-veselības sistēmas lietotāja tiesību piešķiršanu klientu un pacientu reģistratoriem.  6. Veselības inspekcijai, saskaņā ar MK noteikumu Nr.134 30.punktā noteikto, e-veselības sistēmā uzkrātos pacientu datus ir tiesības apstrādāt tādā apjomā, kas nepieciešams, lai sasniegtu Pacientu tiesību likuma 5.2 daļas 4.punktā noteikto pacientu datu apstrādes mērķi - nodrošināt veselības nozares uzraudzības funkciju izpildi. Ministru kabineta 2008.gada 5.februāra noteikumu Nr.76 „Veselības inspekcijas nolikums” 3.1.apakšpunkts nosaka, ka viena no Veselības inspekcijas funkcijām ir uzraudzīt un kontrolēt ārstniecības iestādēm saistošo normatīvo aktu izpildi veselības aprūpes un darbspējas ekspertīzes jomā, kā arī veselības aprūpes profesionālo un darbspējas ekspertīzes kvalitāti ārstniecības iestādē. Saskaņā ar Ministru kabineta 2006.gada 4.aprīļa noteikumu Nr.265 „Medicīnisko dokumentu lietvedības kārtība” 5. punktu medicīniskie ieraksti elektroniski tiek uzglabāti e-veselības sistēmā atbilstoši normatīvajiem aktiem par vienoto veselības nozares elektronisko informācijas sistēmu. Ministru kabineta 2006.gada 4.aprīļa noteikumu Nr.265 „Medicīnisko dokumentu lietvedības kārtība” izpildi saskaņā ar noteikumu 4.punktu kontrolē Veselības inspekcija, tādejādi tās kompetencē ietilpst e-veselības sistēmā veikto medicīnisko ierakstu atbilstības izvērtēšana normatīvo aktu prasībām. Saskaņā ar Ministru kabineta 2005.gada 8.marta noteikumu Nr.175 „Recepšu veidlapu izgatavošanas un uzglabāšanas, kā arī recepšu izrakstīšanas un uzglabāšanas noteikumi” 21.punktu Veselības inspekcija kontrolē recepšu aprites kārtības ievērošanu aptiekās. Veselības inspekcija uzrauga arī Ministru kabineta 2001.gada 3.aprīļa noteikumu Nr.152 „Darbnespējas lapu izsniegšanas kārtība” izpildi. Pamatojoties uz to, Veselības inspekcijai, lai nodrošinātu veselības nozares uzraudzības funkciju izpildi, ir tiesības piekļūt lielai daļai e-veselības sistēmā iekļauto pacientu datu.  Satversmes tiesa ir atzinusi, ka spēkā ir šādi vispārīgi personas datu aizsardzības principi: tiesiskums, taisnīgums, minimalitāte, anonimitāte, kur minimalitātes princips paredz, ka personas datu apstrāde ir aizliegta, ja vien nav nepieciešams sasniegt nozīmīgus un iepriekš skaidri noteiktus datu apstrādes mērķus (Satversmes tiesas 2011. gada 14. marta spriedums lietā Nr. 2010-51-01). Iepriekš minētais nozīmē, ka katrā konkrētā gadījumā ir nepieciešams izvērtēt, vai apstrādājamais datu apjoms vienlaikus ir pietiekams un nav pārmērīgs izvirzītā leģitīmā mērķa sasniegšanai. Ņemot to vērā, tika izvērtēts un secināts, ka Veselības inspekcijai, lai nodrošinātu uzraudzības funkciju izpildi, nav nepieciešamības piekļūt MK noteikumu Nr.134 6.14., 6.16.apakšpuktā un 9.punktā minētajiem datiem. Pamatojoties uz minēto MK noteikumi Nr.134 tiek papildināti ar jaunu punktu, kas nosaka, kurus pacienta datus e-veselības sistēmā Veselības inspekcija nav tiesīga apstrādāt, tas ir, personu, kuras ir pilnvarotas apstrādāt datus e-veselības sistēmā pacienta vietā, kontaktinformāciju, datus par personai izsniegto Eiropas Veselības apdrošināšanas karti un e-veselības sistēmas auditācijas pieraktus.  7. MK noteikumu Nr.134 39.1punkts nosaka, ka 34.4.3. un 34.4.4.apakšpunktā minētā e-veselības sistēmas funkcionalitāte tiek nodrošināta ar 2018.gada 25.maiju. Funkcionalitāti paredzēts izstrādāt par ES fondu līdzekļiem e-veselības attīstībai darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi” ietvaros. Ņemot vērā, ka e-veselības attīstības projektu ieviešana vēl nav uzsākta, jo Nacionālā veselības dienesta iesniegtie projektu iesniegumi Centrālajā finanšu un līgumu aģentūrā vēl nav apstiprināti, nepieciešams par gadu pagarināt termiņu, no kura e-veselības sistēmā tiek nodrošināta MK noteikumu Nr.134 34.4.3. un 34.4.4.apakšpunktā minētā funkcionalitāte. |
| 3. | Projekta izstrādē iesaistītās institūcijas un publiskas personas kapitālsabiedrības | Nacionālais veselības dienests, Veselības inspekcija. VSIA “Bērnu klīniskā universitātes slimnīca”, SIA “Rīgas Austrumu klīniskā universitātes slimnīca”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visi Latvijas iedzīvotāji - 1 950 116[[3]](#footnote-3).  Ārstniecības iestādes (stacionārās ārstniecības iestādes, ambulatorās ārstniecības iestādes, ģimenes ārstu un pārējo speciālistu prakses, zobārstniecības iestādes, fizioterapeitu, ergoterapeitu prakses) - 3786[[4]](#footnote-4).  Praktizējošie ārsti - 5741, t.sk., praktizējošie ģimenes ārsti 1333 (bez stažieriem un rezidentiem).[[5]](#footnote-5)  Ārstniecības iestāžu informācijas sistēmu izstrādātāji (5), kuru sistēmas ir integrētas ar e-veselības sistēmu).  Atvērta tipa aptiekas - 758[[6]](#footnote-6).  Aptieku informācijas sistēmu, izstrādātāji (4), kuru sistēmas ir integrētas ar e-veselības sistēmu.  Veselības inspekcija  Nacionālais veselības dienests |
| 2. | Tiesiskā regulējuma ietekme uz tautsaimniecību un administratīvo slogu | No 2022.gada iedzīvotāji, ārstniecības iestādes, un aptiekas piekļūt pacienta datiem e-veselības sistēmā varēs tikai identificējoties ar kvalificētu personas elektroniskās identifikācijas līdzekli, piemēram eID. Nosakot, ka no 2022.gada piekļuve e-veselības sistēmā uzkrātajiem datiem tikai identificējoties ar kvalificētu personas elektroniskās identifikācijas līdzekli, ārstniecības iestāžu un aptieku informācijas sistēmu izstrādātājiem/uzturētājiem, kuru sistēmas ir integrētas ar e-veselības sistēmu un kuras nenodrošina piekļuvi e-veselības sistēmai ar eID vai citu kvalificētu personas elektroniskās identifikācijas līdzekli, būs jāveic izmaiņas savās informācijas sistēmās, lai to nodrošinātu. Pretējā gadījumā nebūs iespējams nodrošināt datu apmaiņu starp attiecīgo ārstniecības iestādes vai aptiekas informācijas sistēmu un e-veselības sistēmu. Ar projektu tiek tikai pagarināts termiņš, no kura identifikācijai e-veselības sistēmā jābūt pieejamai tikai ar kvalificētiem personas elektroniskās identifikācijas līdzekļiem, tādējādi lokālo sistēmu izstrādātājiem ir vairāk laika, lai tam sagatavotos.  Projekts neierobežo konkurenci.  Projektam nav ietekmes uz vidi un nevalstiskajām organizācijām. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Jāveic grozījumi Ministru kabineta 2016. gada 24. maija noteikumos Nr. 317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”, lai piešķirtu ārstniecības atbalsta personas statusu ārstniecības iestādes klientu un pacientu reģistratoram (profesijas kods Profesiju klasifikatorā: 3344 02). |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu |  |
| 2. | Sabiedrības līdzdalība projekta izstrādē | Lai noskaidrotu, kādi nosūtījumā uz veselības aprūpes pakalpojumu esošie dati nepieciešami ārstniecības iestādes klientu un pacientu reģistratoram, lai apstrādātu pacienta pierakstu uz veselības aprūpes pakalpojumu, notika konsultācijas ar trīs ambulatoro un stacionāro ārstniecības iestāžu pārstāvjiem.  Līdz ar iesniegšanu Valsts kancelejā izsludināšanai Valsts sekretāru sanāksmē, projekts tiks publicēts Veselības ministrijas tīmekļa vietnē [www.vm.gov.lv](http://www.vm.gov.lv) un tiks organizēta tā sabiedriskā apspriede. |
| 3. | Sabiedrības līdzdalības rezultāti |  |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nacionālais veselības dienests, Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots institūciju esošo cilvēkresursu ietvaros. Noteikumu projekts nenosaka jaunas institūcijas veidošanu vai institūciju reorganizāciju un likvidāciju. |
| 3. | Cita informācija | Nav |

Ministru prezidents,

veselības ministra pienākumu izpildītājs                                  Māris Kučinskis

Vīza: Valsts sekretārs Aivars Lapiņš

Boltāne 67876154

laura.boltane@vm.gov.lv

1. Informatīvais ziņojums “Par iespējamiem finansēšanas risinājumiem sertifikācijas pakalpojumu nodrošināšanai personu apliecībās (eID) un to, kā vienotu un prioritāru līdzekli personas elektroniskās identitātes nodrošināšanai” (Ministru kabineta sēdes 2016. gada 8. novembra protokollēmuma Nr. 60 62.§ “Informatīvais ziņojums “Par iespējamiem finansēšanas risinājumiem sertifikācijas pakalpojumu nodrošināšanai personu apliecībās (turpmāk – eID) un to, kā vienotu un prioritāru līdzekli personas elektroniskās identitātes nodrošināšanai””) http://tap.mk.gov.lv/lv/mk/tap/?pid=40402308&mode=mk&date=2016-11-08 [↑](#footnote-ref-1)
2. Ministru kabineta 2017.gada 23.maija noteikumi Nr.264 “Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām” [↑](#footnote-ref-2)
3. Iedzīvotāju skaits Latvijā 2017.gada sākumā. Centrālās statistikas pārvaldes dati [↑](#footnote-ref-3)
4. Ārstniecības iestāžu skaits Latvijā 2017.gada 19.decembrī. Ārstniecības iestāžu reģistra dati [↑](#footnote-ref-4)
5. Skaits 2016.gadā. Latvijas veselības aprūpes statistikas gadagrāmata 2016. Slimību profilakses un kontroles centrs, Rīga 2017. [↑](#footnote-ref-5)
6. Kopējais atvērta tipa aptieku skaits uz 18.12.2017. Zāļu valsts aģentūras dati [↑](#footnote-ref-6)